32011R0524
L 142/1
SLUŽBENI LIST EUROPSKE UNIJE
UREDBA KOMISIJE (EU) br. 524/2011
od 26. svibnja 2011.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za bifenil, deltametrin, etofumesat, izopirazam, propikonazol, pimetrozin, pirimetanil i tebukonazol u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO) za deltametrin, etofumesat, propikonazol, pimetrozin i pirimetanil bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za tebukonazol bili su utvrđeni u dijelu A Priloga III. Uredbi (EZ) br. 396/2005. MRO-i za izopirazam nisu prije bili utvrđeni niti u jednom prilogu Uredbi (EZ) br. 396/2005 pa se primijenila zadana vrijednost od 0,01 mg/kg. Do sada za bifenil nisu bili utvrđeni posebni MRO-i niti je ta tvar bila uključena u Prilog IV. Uredbi (EZ) br. 396/2005. Bifenil se ranije koristio kao sredstvo za zaštitu bilja. U skladu s člankom 18. stavkom 1. točkom (b) Uredbe (EZ) br. 396/2005, zadani MRO od 0,01 mg/kg treba primijeniti na sve proizvode navedene u Prilogu I.
(2)
U sklopu postupka u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), radi odobrenja primjene sredstava za zaštitu bilja koje sadrži aktivnu tvar pimetrozin na špinatu, tuštu i blitvi, na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenom postojećih MRO-a.
(3)
Za deltametrin je takav zahtjev bio podnesen za primjenu na krumpiru. Za etofumesat je takav zahtjev bio podnesen za primjenu na biljnim infuzijama za listove, cvjetove i timijan. Za izopirazam je takav zahtjev bio podnesen za primjenu na nekoliko žitarica. Za propikonazol je takav zahtjev bio podnesen za primjenu na stolnom i vinskom grožđu i jabukama. Za pirimetanil je takav zahtjev bio podnesen za primjenu na grašku s mahunama. Za tebukonazol je takav zahtjev bio podnesen za primjenu na raznim agrumima.
(4)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji proslijedile izvješća o ocjenama.
(5)
Za bifenil je Komisija dobila informacije iz Njemačke i od subjekata u poslovanju koje pokazuju prisutnost bifenila na svježem začinskom bilju i biljnim infuzijama koje sadrže ostatke pesticida u vrijednostima višim od zadanog MRO-a. Njemačka je podnijela izvješće o ocjenama i obavijestila da je zbog rasprostranjene prisutnosti te tvari iz raznih izvora nemoguće proizvoditi začinsko bilje, čaj od šipka, začine i biljne infuzije koje sadrže ostatke bifenila u skladu s MRO-om. Pozivajući se na postupak opisan u članku 16. stavku 1. točki (a) Uredbe (EZ) br. 396/2005, Njemačka je podnijela zahtjev za privremene MRO-e kako bi se ugroženi proizvodi mogli staviti na tržište.
(6)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje te je iznijela obrazložena mišljenja o predloženim MRO-ima (3). Ta je mišljenja proslijedila Komisiji i državama članicama te ih stavila na raspolaganje javnosti.
(7)
Agencija je u svojim obrazloženim mišljenjima zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni kod izlaganja tim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari niti kod kratkoročnog izlaganja zbog prekomjernog konzumiranja relevantnih kultura nije bila utvrđena opasnost od toga da su prihvatljivi dnevni unos (PDU) ili akutna referentna doza (ARD) premašeni.
(8)
Za bifenil je Agencija preporučila da se podignu vrijednosti samo za one MRO-e za koje su podaci pokazali da je to neophodno. Agencija je savjetovala i da zbog analitičkih problema u nekim slučajevima možda neće biti moguće primijeniti postojeći MRO te je predložila da bi se najniža granica analitičkog određivanja (LOD) za te kulture mogla podići. To su potvrdili i podaci dobiveni od referentnog laboratorija EU-a.
(9)
Na temelju obrazloženih mišljenja i izjave Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 14. stavka 2. Uredbe (EZ) br. 396/2005.
(10)
Uredbu (EZ) br. 396/2005 bi stoga trebalo na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili niti Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenim listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. svibnja 2011.